钦定古今图书集成/理学汇编/学行典/第171卷 > 张䇓
## 钦定古今图书集成/理学汇编/学行典/第171卷 > 张䇓

按《元史张传》，“䇓字达善，其先蜀之导江人。蜀亡，侨
寓江左。金华王柏得朱熹三传之学，尝讲道于台之
上蔡书院，䇓从而受业焉。自六经语孟传注以及周
程张氏之微言，朱子所尝论定者，靡不潜心玩索，究
极根柢，用功既专，久而不懈，所学益弘深微密，南北
之士鲜能及之。至元中，行台中丞吴曼庆闻其名，延
至”江宁学宫，俾子弟受业。中州士大夫欲淑子弟以
朱子《四书》者，皆遣从䇓游，或辟私塾迎之。其在维扬，
来学者尤众，远近翕然，尊为硕师，不敢字呼，而称曰
“导江先生。”大臣荐诸朝，特命为孔、颜、孟三氏教授。邹、
鲁之人服诵遗训，久而不忘。䇓气宇端重，音吐洪亮，
讲说精详，子弟从之者诜诜如也。其高第弟子知名
者甚多，夹谷之奇、杨刚中尤显。䇓无子，有《经说》及文
集行世。吴澄序其书，以为议论，正援据博，贯串纵横，
俨然新安朱氏之尸祝也。至正中，真州守臣以䇓及
郝经、吴澄皆尝留仪真，作祠宇祀之，曰“三贤祠。”